b"\n_START_ARTICLE_\nLiverpool F.C.\n_START_SECTION_\n1892\xe2\x80\x931917\n_START_PARAGRAPH_\nZgodovina nogometnega kluba Liverpool je tesno povezana z mestnim tekmecem Evertonom. Ko je bila nogometna liga ustvarjena leta 1888, je bil Anfield en izmed prvih stadionov, kjer so se odigrale nogometne tekme. Tako je bila prva tekma v angle\xc5\xa1ki ligi je bila odigrana prav tukaj, na Anfieldu, in sicer 8. septembra, 1888, ko so bili gledalci na stadionu pri\xc4\x8da Accringtonu, ki je igral proti, ne rde\xc4\x8dim, marve\xc4\x8d modrim dresom Evertona._NEWLINE_Leta 1891 je John Houlding (lastnik Anfielda in pivovar) nogometnemu klubu Everton za\xc4\x8del ra\xc4\x8dunati vi\xc5\xa1jo najemnino stadiona (iz \xc2\xa3100 na \xc2\xa3250), kar je vodilne Evertona u\xc5\xbealilo, hkrati pa tak\xc5\xa1nih vsot niso bili pripravljeni od\xc5\xa1teti, zato so se odlo\xc4\x8dili, da zapustijo Anfield in zaigrajo na Goodison parku. Houlding je vedel, da je \xc5\xa1tadion brez nogometne ekipe izguba denarja, zato se je odlo\xc4\x8dil, da ustanovi nov klub - Liverpool FC! Ustanovljen je bil 15. marca, 1892. Originalno naj bi se klub imenoval \xc2\xbbEverton Football Club and Athletic Grounds Company, Limited\xc2\xab, vendar je bil kmalu preimenovan v \xc2\xbbLiverpool Football Club and Athletic Grounds Company, Limited\xc2\xab, saj nogometna zveza ni \xc5\xbeelela priznati prvotnega imena. John Houlding je za izvr\xc5\xa1nega direktorja kluba imenoval Johna McKenno, ki je v klub pripeljal 13 nogometa\xc5\xa1ev od tega 9 \xc5\xa0kotov._NEWLINE_Liverpool je svojo prvo tekmo odigral 1. septembra 1892, ko je s 7:1 premagal Rotherham United, le dva dni kasneje, pa je odigral prvo uradno tekmo, Lancashire ligi in na Anfieldu pred 200 gledalci premagal Higher Walton z rezultatom 8:0._NEWLINE_V isti sezoni je Liverpool Lancashire ligo tudi osvojil in sezono kon\xc4\x8dal brez poraza in si s tem prislu\xc5\xbeili napredovanje v drugo divizijo za sezono 1893\xe2\x80\x931894. Tudi v drugi diviziji Liverpool ni imel te\xc5\xbejega dela. 10. februarja 1894 je Liverpool odigral svojo prvo tekmo v pokalu FA in pred 17.000 gledalci na nabito polnem Anfieldu premagal Preston North End z rezultatom 3:2. V tej sezoni je Liverpool osvojil prvo mesto brez ve\xc4\x8djih te\xc5\xbeav, a to \xc5\xa1e ni bila garancija za napredovanje v prvo divizijo. Za ta podvig je bilo treba premagati zadnjeuvr\xc5\xa1\xc4\x8deno ekipo prve divizije, Newton Heath (kasneje preimenovan v Manchester United). Tekmo, ki je bila odigrana na Ewood Parku je Liverpool dobil z 2:0 in se prvi\xc4\x8d v zgodovini uvrstil v prvo divizijo (kasnej\xc5\xa1o ligo Premier)._NEWLINE_Prvo doma\xc4\x8do tekmo v tej diviziji je Liverpool odigral 8. september 1894 proti aktualnim prvakom Aston Villi. Na tej tekmi je bil prvi\xc4\x8d uporabljen nov 'main stand' in omogo\xc4\x8dil, da si je tekmo ogledalo 20.000 gledalcev. Liverpool je tekmo izgubil z 1:2._NEWLINE_Prva sezona Liverpoola v prvi diviziji ni bila preve\xc4\x8d uspe\xc5\xa1na, zato so se zna\xc5\xa1li na identi\xc4\x8dni polo\xc5\xbeaju, kot leto poprej, z edino razliko, da so tokrat igrali za obstanek. To tekmo je Liverpool igral mo\xc4\x8dno oslabljen, saj je manjkalo kar 5 igralcev, zato so bili primorani poiskati zamenjave. Ker v teh \xc4\x8dasih pravila \xc5\xa1e niso bila tako stroga, je Liverpool svoje igralce iskal pri ekipah iz \xc5\xa0kotske, kjer pa Heartsi niso bili pretirano navdu\xc5\xa1eni nad idejo posoje igralcev, zato so Liverpoolu na pomo\xc4\x8d prisko\xc4\x8dili Hibernian in St Bernard\xe2\x80\x98s. Liverpool je v tej pome\xc5\xa1ani in oslabljeni postavi tekmo proti Buryu izgubil in se posledi\xc4\x8dno znova preselil v drugo divizijo._NEWLINE_V naslednji sezoni je Liverpool dosegel kar 106 zadetkov in dosegel najvi\xc5\xa1jo liga\xc5\xa1ko zmago, ko je z 10:1 odpravil Rotherham Town. Po uspe\xc5\xa1ni sezoni in ponovni selitvi v prvo divizijo, je pri\xc5\xa1lo \xc5\xa1e do ene spremembe, ko je ekipa Liverpoola menjala dosedanje modro-bele drese za nove, rde\xc4\x8de-bele. Ti dresi, so prinesli nove uspehe. Po dveh letih obstanka v prvi diviziji, ko je Liverpool zaklju\xc4\x8dil na 5. (1896\xe2\x80\x931897) oziroma 9. (1897\xe2\x80\x931898) mestu, se je ekipa rde\xc4\x8dih prvi\xc4\x8d pribli\xc5\xbeala naslovu angle\xc5\xa1kih prvakov. V zadnjem krogu sezone, si je Liverpool s 43. to\xc4\x8dkami delil prvo mesto z Aston Villo. Da je bila evforija na vrhuncu pa je bil na sporedu ravno spopad teh dveh ekip. Liverpool je za osvojitev prvenstva potreboval zmago, saj je imela Aston Villa veliko bolj\xc5\xa1o razliko v golih. Na \xc5\xbealost navija\xc4\x8dev rde\xc4\x8dih je na tej tekmi Aston Villa razbila Liverpool in jih domov poslala s petardo v mre\xc5\xbei in kon\xc4\x8dnim rezultatom 5:0. Tej tragediji, je nekaj mesecev kasneje sledila \xc5\xa1e ena: takratni Liverpoolov najbolj\xc5\xa1i strelec (56 golov na 96 tekmah) je pri komaj 24 letih umrl za tuberkulozo._NEWLINE_Sledila je povpre\xc4\x8dna sezona 1899/1900 in Liverpool je v novo stoletje vstopil s skromnim kon\xc4\x8dnim izkupi\xc4\x8dkom in zgolj 10. mestom._NEWLINE_Sledila je sezona 1900/1901, ki je v zgodovino Liverpoola vsekakor zapisana z zlatimi \xc4\x8drkami saj je Liverpool s 45 to\xc4\x8dkami kon\xc4\x8dal na samem vrhu prve divizije in osvojil svoj prvi naslov dr\xc5\xbeavnega prvaka._NEWLINE_Po super sezoni je sledil rahel padec, dve povpre\xc4\x8dni sezoni in sezona 1903/1904, ko je sledil vnovi\xc4\x8den izpad v drugo divizijo. Na sre\xc4\x8do rde\xc4\x8dih ta kriza ni trajala dolgo, saj se je Liverpool skupaj z Boltonom v prvo divizijo tudi vrnil._NEWLINE_Po vrnitvi v prvo divizijo 1905/1906 se nih\xc4\x8de ni nadejal pretirano visokih mest, a je sledilo prav to! Liverpool se je znova pobral iz pepela in se iz druge divizije zavihtel naravnost na vrh prve in osvojil svoj drugi naslov dr\xc5\xbeavnih prvakov! Sezono so kon\xc4\x8dali s \xc5\xa1e eno lovoriko v svojih vitrinah, po tem, ko so osvojili Charity Shield. V boj sta \xc5\xa1li najbolj\xc5\xa1a profesionalna (Liverpool) in najbolj\xc5\xa1a amaterska ekipa (Corinthians). Tekmo je Liverpool dobil brez ve\xc4\x8djih te\xc5\xbeav in Corinthians odpravil s 5:1. Kot zanimivost: Charity Shield je bila najvi\xc5\xa1ja oziroma najve\xc4\x8dja lovorika in je merila ve\xc4\x8d kot 180\xc2\xa0cm!_NEWLINE_1. september 1906 je bil ponovno prav poseben dan za ta klub, saj so igralci prvi\xc4\x8d zaigrali pred novo tribuno imenovano - the KOP. To je tribuna, kjer se \xc5\xa1e danes zbirajo najzvestej\xc5\xa1i navija\xc4\x8di Liverpoola. Svoje ime je dobila po hribu Spioenkop, ko je v drugi burski vojni na njem \xc5\xbeivljenje izgubilo 243 britanskih vojakov, \xc4\x8dez 1500 pa je bilo ranjenih._NEWLINE_Tako je na tej tekmi Liverpool pred 30.000 gledalci premagal Stoke s kon\xc4\x8dnim rezultatom 1:0_NEWLINE_4. december 1909 je Liverpoolu uspel prvi izmed slavnih rezultatskih preobratov. Po tem, ko so ob pol\xc4\x8dasu proti Newcastlu zaostajali s 5:2, so v drugem pol\xc4\x8dasu uspeli zre\xc5\xbeirati popolni preobrat in dobiti tekmo s 5:6._NEWLINE_Med letoma 1906 in 1915 Liverpool ni do\xc5\xbeivel ve\xc4\x8djega uspeha, omembe vredni sta uvrstitvi iz leta 1909/1910, ko so sezono kon\xc4\x8dali na 2. mestu in prvi finale FA pokala leta 1914, ko so z 2:1 na stadionu Crystal Palace izgubili pred kar 72.778 gledalci._NEWLINE_Zaradi prve svetovne vojne se je po sezoni 1914\xe2\x80\x931915 liga za\xc4\x8dasno prekinila.\n_START_SECTION_\n1918\xe2\x80\x931943\n_START_PARAGRAPH_\nPo \xc5\xa1tirih letih premora, se je angle\xc5\xa1ka liga nadaljevala v sezoni 1918\xe2\x80\x931919, po kateri je Liverpool dve leti zapored kon\xc4\x8dal na 4. mestu. Sledila je sezona 1921\xe2\x80\x931922, ko je Liverpool po 16. letih 17. april 1922 osvojil nov naslov dr\xc5\xbeavnih prvakov. Za naslednjega navija\xc4\x8di rde\xc4\x8dih niso \xc4\x8dakali prav dolgo, saj je pri\xc5\xa1el v mesto ob reki Mersey \xc5\xbee naslednje leto, v sezoni 1922\xe2\x80\x931923._NEWLINE_Sledilo je su\xc5\xa1no obdobje, v katerem Liverpool ni dosegel vidnej\xc5\xa1ih uspehov, a se je kljub temu brez te\xc5\xbeav dr\xc5\xbeal v najvi\xc5\xa1ji angle\xc5\xa1ki ligi. 2. september 1939 Liverpool odigra zadnjo tekmo pred drugo svetovno vojno in na Anfieldu premaga Chelsea z 1:0.\n_START_SECTION_\n1944\xe2\x80\x931969\n_START_PARAGRAPH_\nPrva liga se je ponovno za\xc4\x8dela v sezoni 1946\xe2\x80\x931947. Rde\xc4\x8di so se po liga\xc5\xa1kem premoru vrnili v velikem slogu in takoj dosegli \xc5\xa1e en, peti naslov najbolj\xc5\xa1ega v Angliji. Leta 1950 je Liverpool prvi\xc4\x8d zaigral na Wembleyu, ko se je v finalu FA pokala pomeril z Arsenalom in znova izgubil z 2-0 (tekma je poznana predvsem zato, ker prilo\xc5\xbenosti za igro ni dobil Bob Paisley, kasnej\xc5\xa1i mened\xc5\xbeer Liverpoola, kljub temu, da je v polfinalu zabil zmagoviti gol proti Evertonu). Vseeno pa je Liverpool uspehom navkljub leta 1954 po 50. letih igranja na najvi\xc5\xa1jem nivoju izpadel v drugo ligo, kjer je do\xc5\xbeivel najhuj\xc5\xa1i poraz v zgodovini kluba proti Birmingham Cityju (9-1)._NEWLINE_Usoda Liverpoola bi bila najbr\xc5\xbe kar klavrna, \xc4\x8de klub ne bi 1. decembra, 1959 dobil enega najbolj karizmati\xc4\x8dnih mened\xc5\xbeerjev v zgodovini svetovnega nogometa - Bill Shanklyja, ki je takoj po tem, ko je dobil mo\xc4\x8d nad ekipo, izjavil: Zelo sem vesel in ponosen, da sem bil izbran za mened\xc5\xbeerja Liverpoola, kluba, ki ima tako velik potencial. Vse skupaj mi predstavlja velik izziv. Po mojem mnenju ima Liverpool najbolj zveste navija\xc4\x8de, ki si zaslu\xc5\xbeijo uspeh in slavo in upam, da mi bo uspelo privabiti nasmeh na njihova usta. Ko se mi je ponudilo mesto mened\xc5\xbeerja te ekipe, ga enostavno nisem mogel zavrniti!_NEWLINE_Tako je po treh letih popolnoma prerodil klub in ga znova vrnil v prvo divizijo \xc5\xbee pet tekem pred koncem sezone. \xc5\xbde v drugi sezoni v prvi diviziji je Shankly Liverpool postavil tja kamor spada - na vrh. Tega so si zagotovili 18. aprila 1964, ko so s kar 5:0 na Anfieldu premagali londonski Arsenal._NEWLINE_1. maja 1965 je Liverpool osvojil svoj prvi FA pokal, ko so na Wembleyu pred 100.000 gledalci premagali Leeds United. Po tekmi je Bill Shankly povedal: Odrasli mo\xc5\xa1ki so jokali in to je bil najbolj\xc5\xa1i ob\xc4\x8dutek, ki ga lahko katerokoli \xc4\x8dlove\xc5\xa1ko bitje ob\xc4\x8duti, ko vidi kaj je dosegel. Bilo je veliko trenutkov, na katere sem ponosen. Prelepih, fantasti\xc4\x8dnih trenutkov. Ampak to je bil najbolj\xc5\xa1i dan._NEWLINE_Le 11 dni kasneje pa je pri\xc5\xa1la ena izmed manj prijetnih izku\xc5\xa1enj. Liverpool je bil v polfinalu evropskega pokala izlo\xc4\x8den iz strani Interja, po tem, ko so rde\xc4\x8di na Anfieldu zmagali 3:1, so bili v gosteh s 3:0 pora\xc5\xbeeni. Interju je na tej tekmi visoko zmago podaril kasneje dokazano podkupljen sodnik._NEWLINE_Le leto kasneje se je Liverpool ponovno zavihtel na sam vrh Anglije, ko je zasedel vrh lestvice s 6 to\xc4\x8dkami naskoka pred Leeds unitedom. Pet dni kasneje je imel Liverpool prilo\xc5\xbenost svoji liga\xc5\xa1ki zmagi dodati \xc5\xa1e pokal evropskih zmagovalcev, a je bila po podalj\xc5\xa1kih bolj\xc5\xa1a Borussia Dortmund.\n_START_SECTION_\n1970\xe2\x80\x931995\n_START_PARAGRAPH_\nLiverpool bi lahko v sezoni 1971/72 dosegel svoj 8. naslov prvakov, a so v zadnjem kolu proti Arsenalu potrebovali zmago, ki je niso dosegli, saj se je tekma kon\xc4\x8dala z 0:0. Sledila je najuspe\xc5\xa1nej\xc5\xa1a sezona do tedaj je bila 1972/73, ko je Liverpool po 7. letih osvojil liga\xc5\xa1ki naslov in prvo evropsko lovoriko (UEFA pokal proti Borussiji M\xc3\xb6nchengladbach. Leto kasneje je vnovi\xc4\x8d osvojil FA pokal (3-0 proti Newcastle Unitedu; za Liverpool sta zadela Kevin Keegan 2x in Steve Heighway)._NEWLINE_Sezono 1973/74 je Liverpool kon\xc4\x8dal na drugem mestu, osvojil pa je FA pokal, ko je v finalu na Wembleyu premagal Newcastle s 3:0. Po sezoni pa je sledil \xc5\xa1ok, saj je Bill Shankly odstopil kot mened\xc5\xbeer Liverpoola in mesto prepustil svojemu pomo\xc4\x8dniku Bobu Paisleyu._NEWLINE_Bob Paisley je delo nadaljeval v slogu svojega mentorja in v svoji prvi sezoni zasedel drugo mesto, naslednjo (1975/76) pa je Liverpool znova popeljal na sam liga\xc5\xa1ki vrh. Tudi sezono kasneje je Liverpool osvojil angle\xc5\xa1ko ligo in ji dodal \xc5\xa1e UEFA pokal._NEWLINE_Sledilo je leto 1977 zagotovo eno najpomembnej\xc5\xa1ih v zgodovini - Liverpool prvi\xc4\x8d osvoji evropski pokal (danes Liga prvakov), ko je v finalu v Rimu premagal Borussio M\xc3\xb6nchengladach s 3-1. Leto kasneje je Liverpool uspeh ponovil, tokrat na Wembleyu proti Club Brugge-u z 1-0. Sledila je rekordna sezona 1978/79, v kateri je Liverpool znova zmagal angle\xc5\xa1ko prvenstvo tokrat z rekordnimi 68-imi to\xc4\x8dkami (takrat je seveda veljal druga\xc4\x8den to\xc4\x8dkovni sistem kakor danes), z 8 to\xc4\x8dkami prednosti pred drugouvr\xc5\xa1\xc4\x8denim Nottingham Forestom in v 42-ih tekmah prejel le 16 golov._NEWLINE_Leta 1980 je Liverpool osvojil ligo \xc5\xbee \xc4\x8detrtih v zadnjih petih letih in temu leto kasneje dodal \xc5\xa1e tretji evropski pokal, ki ga je osvojil proti Realu iz Madrida (1-0) v Parizu._NEWLINE_Sledili sta \xc5\xa1e dve fantasti\xc4\x8dni sezoni v katerih je Liverpool osvojil dvoj\xc4\x8dka (liga\xc5\xa1ko prvenstvo + liga\xc5\xa1ki pokal)._NEWLINE_29. september 1981 Liverpool in nogometni svet pretrese smrt ene izmed najve\xc4\x8djih osebnosti klubske zgodovine - Billa Shanklya._NEWLINE_Po slab\xc5\xa1i sezoni 1980/81 je Liverpool 15. maja 1982 \xc5\xa1e enkrat ve\xc4\x8d osvojil angle\xc5\xa1ko prvenstvo s fantasti\xc4\x8dnim zaklju\xc4\x8dkom, ko so zmagali kar 20 od 25 tekem. Po sezoni Sir John Smith oznani, da Bob Paisley s koncem sezone odstopa s trenerskega stol\xc4\x8dka._NEWLINE_V devetih sezonah je Liverpool pod taktiriko Boba Paisleya osvojil kar 21 lovorik, med katerimi so trije evropski pokali, UEFA pokal, 6 naslovov angle\xc5\xa1kega prvaka in trije liga\xc5\xa1ki pokali._NEWLINE_Bob Paisley je po svojem odstopu mesto mened\xc5\xbeerja prepustil svojemu asistentu Joe-u Faganu. Ko je leta 1983 postal mened\xc5\xbeer Liverpoola mu je bilo 63 let. V svoji prvi sezoni je uspel osvojiti kar tri lovorike: angle\xc5\xa1ko prvenstvo, liga\xc5\xa1ki pokal ter nov, \xc4\x8detrti evropski pokal (zmaga nad AS Romo po streljanju enajstmetrovk v Rimu)._NEWLINE_Leta 1985 je Liverpoolu znova zaigral v finalu evropskega pokala. Nasproti mu je stal Juventus na stadionu Heysel v Bruslju. \xc5\xbde pred za\xc4\x8detkom tekme pa se je zgodila tragedija. Zaradi nevtralne tribune (kjer so bili Liverpoolovi in Juventusovi navija\xc4\x8di pome\xc5\xa1ani), je pri\xc5\xa1lo do manj\xc5\xa1ih izgredov, ki so prerasli v nasilje. Juventusovi navija\xc4\x8di so v Liverpoolove metali bakle in druge tope predmete, Liverpoolovi pa so (tudi zaradi alkoholiziranega stanja) izgubili \xc5\xbeivce in za\xc4\x8deli preganjati italijanske navija\xc4\x8de po tribuni. Ti so se ustavili ob zidu, ki je lo\xc4\x8deval tribune med seboj. Zaradi prevelikega pritiska se je zid poru\xc5\xa1il in pod seboj pokopal 38 italijanskih in enega belgijskega navija\xc4\x8da. Kljub temu, da je po tribunah sejala smrt, se je tekma za\xc4\x8dela in kon\xc4\x8dala 1-0 v korist Juventusa (po dosojeni fantomski enajstmetrovki, ki jo je realiziral Platini)._NEWLINE_Zaradi tragedije na Heyslu, so dobili vsi angle\xc5\xa1ki klubi prepoved nastopanja v evropskih tekmovanjih za pet let, Liverpool pa je dobil prepoved igranja za deset let (kasneje zmanj\xc5\xa1ano na \xc5\xa1est). \xc5\xa0tirinajst navija\xc4\x8dev Liverpoola je bilo obsojenih. Takoj po tragediji na Heyslu je Joe Fagan odstopil z mened\xc5\xbeerskega stol\xc4\x8dka Liverpoola._NEWLINE_Fagana je nasledil Kenny Dalglish, ki je postal prvi igralec/mened\xc5\xbeer v zgodovini kluba. Pod njegovim vodstvom je Liverpool osvojil nove 3 naslove angle\xc5\xa1kih prvakov in dva FA pokala (dvoj\xc4\x8dek v sezoni 1985/86). Kljub temu pa nesre\xc4\x8da ni po\xc4\x8divala in 15. aprila 1989 znova udarila Liverpool, vendar tokrat veliko huje kot na Heyslu._NEWLINE_ 15. aprila 1989 je Liverpool na stadionu Hillsborough v Sheffieldu igral polfinale FA pokala proti Nottingham Forestu. Zaradi preve\xc4\x8d prodanih vstopnic in gne\xc4\x8de na stoji\xc5\xa1\xc4\x8dih Leppings lane, je umrlo 96 navija\xc4\x8dev Liverpoola (95 takoj, 1 kasneje zaradi po\xc5\xa1kodb v bolni\xc5\xa1nici). Zaradi prevelike mno\xc5\xbeice, ki je pritiskala od zadaj, je spredaj brez sape, porinjeni ob \xc5\xbeelezno ograjo, ostalo ve\xc4\x8d Liverpoolovih navija\xc4\x8dev. Nekateri so se re\xc5\xa1ili, drugi pa na \xc5\xbealost niso imeli te sre\xc4\x8de. To je bila najve\xc4\x8dja tragedija v britanskem nogometu._NEWLINE_V sezoni 1988/89 Liverpool izgubi prvenstvo v zadnjih sekundah tekme po tem, ko so imeli lovoriko v 90. minuti prakti\xc4\x8dno v rokah. Pred tekmo so imeli pred Arsenalom 3 to\xc4\x8dke prednosti in v gol razliki od tekmecev vodili za +4. Odlo\xc4\x8dilen gol je v 92. minuti in 22. sekundi zadel Michael Thomas, ki je z zmago 2:0 Arsenalu prinesel zmagoslavje. Leto kasneje jim je to vendarle uspelo._NEWLINE_Leto po tem, Kenny Dalglish po 5. sezonah in 3. naslovih dr\xc5\xbeavnih prvakov zapusti trenerski stol\xc4\x8dek._NEWLINE_Nov mened\xc5\xbeer je postal Graeme Souness, ki je v svoji krstni liga\xc5\xa1ki osvojil FA pokal. Po katastrofalni predstavi Liverpoola proti Bristol City-ju na Anfieldu in ne ravno uspe\xc5\xa1nih treh sezonah, je na Souness odstopil in mened\xc5\xbeerski stol\xc4\x8dek prepustil \xc5\xa1e enemu nekdanjemu igralcu Liverpoola, Royu Evansu. Kljub temu, da je Evans izbolj\xc5\xa1al liga\xc5\xa1ko formo, Liverpool, v petih letih, ko je bil mened\xc5\xbeer Evans, lige nikoli ni kon\xc4\x8dal vi\xc5\xa1je od tretjega mesta. Edina lovorika, ki jo je Liverpool osvojil z Royem Evansom je liga\xc5\xa1ki pokal iz leta 1995.\n_START_SECTION_\n1996 - danes\n_START_PARAGRAPH_\nV sezoni 1998/99 je Liverpool zaposlil novega mened\xc5\xbeerja, ki naj bi sodeloval skupaj z Royem Evansom, G\xc3\xa9rarda Houllierja, vendar pa do sodelovanja skoraj da ni pri\xc5\xa1lo, zato je Evans odstopil novembra, 1998._NEWLINE_Sezona 2000/01 je bila za Liverpool prelomna, saj je po ve\xc4\x8d kot petih letih osvojil novo lovoriko. No, osvojil jih je ve\xc4\x8d, in sicer liga\xc5\xa1ki pokal (po izvajanju enajstmetrovk proti Birmingham Cityju v Cardiffu - to je bil tudi prvi finale na novo zgrajenem Millenium stadionu, po tem ko so stari Wembley poru\xc5\xa1ili in za\xc4\x8deli izgradnjo novega), FA pokal (proti Arsenalu, ko je Michael Owen v zadnjih minutah zadel dva gola in priboril zmago Liverpoolu) ter UEFA pokal (5-4 proti Alavesu). Liverpoolu je kazalo, da se bo kon\xc4\x8dno spet vrnil na stara pota, vendar je G\xc3\xa9rardu Houllierju uspelo osvojiti samo \xc5\xa1e en liga\xc5\xa1ki pokal leta 2003, ko je Liverpool v finalu v Cardiffu premagal Manchester United._NEWLINE_Houllierja je v sezoni 2004/05 zamenjal \xc5\xa1panski strateg Rafael Benitez, ki je v Anglijo prispel iz Valencie. Liverpool je v ligi kon\xc4\x8dal \xc5\xa1ele na 5. mestu, vendar je kljub temu slavil 25. maja 2005, ko je v Carigradu, v enemu izmed najbolj\xc5\xa1ih finalov Lige prvakov, premagal AC Milan, po tem, ko je ob pol\xc4\x8dasu izgubljal s 3-0. Liverpool je tekmo dobil po izvajanju z enajstih metrov, ko je Jerzy Dudek, junak ve\xc4\x8dera, obranil 2 strela, enega pa je Serginho poslal \xc4\x8dez gol na tribune Atat\xc3\xbcrka._NEWLINE_V sezoni 2005/06 je Liverpool v Premier ligi nabral 82 to\xc4\x8dk, kar pa vseeno ni bilo dovolj za tako \xc5\xbeelen naslov. Kljub temu se je sezona kon\xc4\x8dala odli\xc4\x8dno, saj je v vitrine priromal nov FA pokal. Liverpool tudi tokrat ni razo\xc4\x8daral. Tokrat je za pravo dramo poskrbel Liverpoolov kapetan Steven Gerrard, ki je vrnil Liverpool v igro z dvema goloma, od katerih je bil drugi prava bomba s kak\xc5\xa1nih tridesetih metrov. Tekma se je nato zavlekla do strelov z bele to\xc4\x8dke, kjer pa je zablestel, po besedah Rafaela Beniteza, najbolj\xc5\xa1i vratar iz \xc5\xa0panije, Jose \xe2\x80\x9cPepe\xe2\x80\x9d Reina._NEWLINE_6. februarja 2007 sta Liverpool kupila ameri\xc5\xa1ka poslovne\xc5\xbea George Gillett in Tom Hicks, ki sta za klub od\xc5\xa1tela 470 milijonov angle\xc5\xa1kih funtov. Liverpool je sezono kon\xc4\x8dal na 3. mestu in igral v 2. finalu Lige prvakov v treh letih. Finale je v Atenah Liverpool izgubil proti AC Milanu z 2-1._NEWLINE_V poletnem prestopnem roku, pred novo sezono 2007/08, je Liverpool od\xc5\xa1tel rekordno vsoto 23 milijonov funtov za \xc5\xa1panskega napadalca Fernanda Torresa, ki je tako postal najdra\xc5\xbeji nakup v zgodovini kluba._NEWLINE_V sezoni 2008\xe2\x80\x932009 je Liverpool v prvenstvu dosegel 86 to\xc4\x8dk, kar je njihov najvi\xc5\xa1ji zbrani se\xc5\xa1tevek osvojenih to\xc4\x8dk v Premier Ligi nasploh, ampak kljub temu zaostal za Manchester United-om. Naslednjo sezono je klub kon\xc4\x8dal na sedmem mestu in se posledi\xc4\x8dno ni uspel kvalificirati v Champions League. Benitez je sporazumno zapustil trenersko klop, zamenjal pa ga je Fulham-ov manager Roy Hodgson. Leta 2010, se je klub zna\xc5\xa1el v velikih finan\xc4\x8dnih te\xc5\xbeavah in bil na robu ste\xc4\x8daja vendar so se upniki uspeli z odobritvijo visokega sodi\xc5\xa1\xc4\x8da dogovoriti o prodaji kluba._NEWLINE_Oktobra 2010, je lastnik Boston Red Sox, John W. Henry iz New England Sports Ventures uspe\xc5\xa1no zaklju\xc4\x8dil svojo ponudbo in skupaj s Tomom Wernerjem postal novi lastnik Liverpoola. V januarju 2011 je nekdanji manager Kenny Dalglish prevzel vodenje kluba do konca sezone potem, ko ga je takratni trener Roy Hodgson zaradi slabih rezultatov sporazumno zapustil. V zimskem prestopnem roku januarja 2011 je Liverpool dosegel rekorden prodajni znesek za napadalca Fernanda Torresa, za katerega je Chelsea od\xc5\xa1tel 55 milijonov funtov. Denar so rde\xc4\x8di iz Liverpoola porabili za nakup novih mo\xc4\x8di v napadu - Urugvajca Luisa Suareza, ki je pri\xc5\xa1el iz Nizozemskega Ajaxa in Angle\xc5\xbea Andrewa Carrolla, ki je prestopil iz Newcastle Uniteda._NEWLINE_Zaradi dobrih rezultatov v zaklju\xc4\x8dku sezone 2010/2011 so lastniki 12. maja 2011 trenerja Kennya Dalglisha nagradili s podalj\xc5\xa1anjem pogodbe za 3 leta. Kljub temu, da je v sezoni 2011/2012 po petih letih na Anfield znova pri\xc5\xa1la lovorika (liga\xc5\xa1ki pokal) ameri\xc5\xa1ki lastniki z rezultati niso bili zadovoljni. Prva \xc5\xbertev slabih rezultatov je bil Damien Commoli, ki je bil odgovoren za prihode novih igralcev. Zaradi slab\xc5\xa1ih predstav igralcev, ki so v klub pri\xc5\xa1li v njegovem mandatu (predvsem so bili na udaru Andy Carroll, Stewart Downing, Charlie Adam) je bil Commoli iz mesta \xc5\xa1portnega direktorja odslovljen 12. aprila 2012, dober mesec kasneje pa mu je sledil tudi Kenny Dalglish, ki je klop Liverpoola zapustil 16. maja 2012. Vzrok za njegovo zamenjavo so bile slabe predstave v angle\xc5\xa1ki prvi ligi (Premier league), katero je Liverpool kon\xc4\x8dal na skromnem 8. mestu._NEWLINE_1. junija 2012 je na trenerski stol\xc4\x8dek Liverpoola sedel dotedanji trener Swansea Citya - Brendan Rodgers, ki je s sabo pripeljal tri sve\xc5\xbee obraze: Collina Pascoeja, Chrisa Daviesa in Glena Driscollija. Sedem dni kasneje, (8. junija 2012) je mesto pomo\xc4\x8dnika trenerja zapustil Steve Clark in prevzel mesto trenerja West Bromwich Albiona.\n_START_SECTION_\nKlubski rekorderji\n_START_PARAGRAPH_\nPosodobljeno 1. junija 2012\n_START_SECTION_\nKlubske barve\n_START_PARAGRAPH_\nLiverpoolovi tradicionalni barvi sta rde\xc4\x8da in bela, \xc4\x8deprav je njihov doma\xc4\x8d dres \xc5\xbee od leta 1960 povsem rde\xc4\x8d. Kljub temu pa ni bilo vedno tako, saj je Liverpool svoje prve tekme v zgodovini kluba odigral v belomodri kombinaciji, ki so jih prevzeli od mestnega rivala Evertona. Dve leti kasneje, torej leta 1894, so \xc5\xbee igrali v rde\xc4\x8dem, leta 1901 pa so preoblikovali svoj klubski logotip in vanj uvrstili Liverpoolovo ptico - Liverbirda. Naslednjih 60 let je Liverpool igral v rde\xc4\x8dih majicah in belih hla\xc4\x8dkah (nogavice so bile rde\xc4\x8de, \xc4\x8drne, bele in na koncu spet rde\xc4\x8de). V sezoni 1964/65 je Liverpoolov mened\xc5\xbeer Bill Shankly odlo\xc4\x8dil, da bodo Liverpoolovi dresi povsem rde\xc4\x8di, ki jih je prvi\xc4\x8d predstavil na tekmi proti Anderlechtu._NEWLINE_V svoji biografiji je takratni napadalec Ian St. John pojasnil kako je pri\xc5\xa1lo do povsem rde\xc4\x8dega dresa. Nekega dne naj bi Bill Shankly vstopil v sla\xc4\x8dilnico in v Rona Yeatsa vrgel rde\xc4\x8de hla\xc4\x8dke ter mu zabi\xc4\x8dal naj jih oble\xc4\x8de. Ian St. John je bil nad vso barvno kombinacijo navdu\xc5\xa1en in predlagal, da dres postane povsem rde\xc4\x8d. Shankly se je z njim strinjal in tako je bila rojena tradicionalna rde\xc4\x8da barva, ki nogometni klub Liverpool ozna\xc4\x8duje za edine \xe2\x80\x9cprave rde\xc4\x8de\xe2\x80\x9d \xc5\xa1e danes!_NEWLINE_Povsem druga\xc4\x8de je z gostujo\xc4\x8dimi dresi, ki so bili po navadi v belo\xc4\x8drni kombinaciji, leta 1987 pa celo v sivi, ki se je nato ohranila vse do sezone 1991/92. Iz sive kombinacije je takrat nastala zelenobela. Pravzaprav bi lahko ozna\xc4\x8dili devetdeseta kot leta eksperimentiranja, saj je Liverpool v gosteh nosil vse mo\xc5\xbene razli\xc4\x8dne barve. Trenutni gostujo\xc4\x8di dres je sestavljen iz bele majice, \xc4\x8drnih hla\xc4\x8dk in belih nogavic, vse obogateno z rde\xc4\x8dimi \xc4\x8drtami. Prav tako obstaja tudi gostujo\xc4\x8di dres, ki ga nogometa\xc5\xa1i Liverpoola nosijo v evropskih tekmovanjih. Ta je povsem \xc4\x8drn z rumenimi \xc4\x8drtami. Drese za Liverpool proizvaja Adidas, ki je drese za isti klub proizvajal tudi \xc5\xbee med letoma 1985 in 1996. Edini dve \xc5\xa1portni znamki, ki sta izdelovali Liverpoolove drese, sta Umbro (do leta 1985) in Reebok (od leta 1996 do 2006)._NEWLINE_Liverpool je znan tudi po tem, da je prvi britanski klub, ki je na majici nosil ime sponzorja, po tem ko se je s Hitachijem dogovoril za sponzorstvo leta 1979. V naslednjih letih je imel Liverpool vedno sponzorje, \xc4\x8deprav se niso menjali veliko: Crown Paints, Candy, Carlsberg in Standard Chartered._NEWLINE_Trenuten Liverpoolov logotip je ustvarjen okoli ptice Liverbird, ki je za\xc5\xa1\xc4\x8ditnica mesta in se pojavlja tudi na grbu mesta Liverpool. Ptica je postavljena v \xc5\xa1\xc4\x8dit. Nad \xc5\xa1\xc4\x8ditom so Shanklyjeva vrata na Anfieldu, z napisom \xe2\x80\x9cYou\xe2\x80\x99ll never walk alone\xe2\x80\x9d. Dva ognja, ki gorita na vsaki strani sta v spomin \xc5\xbertvam tragedije na Hillsborough, prav tako pa ve\xc4\x8dni plamen gori na spomeniku \xc5\xbertvam, ki je postavljen pred \xc5\xa1tadionom (ob tribuni Kop).\n_START_SECTION_\nStadion\n_START_PARAGRAPH_\nAnfield, stadion na katerem igra Liverpool, je bil zgrajen leta 1884 na parceli, ki je mejila na park Stanley in je bil originalno \xc5\xa1tadion mestnega tekmeca Evertona. Everton je nato zapustil stadion leta 1892 zaradi spora z lastnikom \xc5\xa1tadiona Johnom Houldingom, ki je nato ustvaril nogometni klub Liverpool, kin a tem \xc5\xa1tadionu igra \xc5\xa1e danes._NEWLINE_Leta 1906 so najve\xc4\x8djo tribuno na Anfieldu imenovali \xe2\x80\x9cThe Spion Kop\xe2\x80\x9d, po hribu v Natalu v Afriki, kjer je v drugi boerski vojni padlo ogromno vojakov iz Liverpoola in okolice. Tribuna (oziroma stoji\xc5\xa1\xc4\x8de) je lahko zadr\xc5\xbeala tudi do 28,000 gledalcev, zaradi \xc4\x8desar je bila dolgo znana kot najve\xc4\x8dja tribuna na svetu. Lokalni mit pravi, da gledalci na Kopu z atmosfero, ki jo ustvarijo, enostavno posesajo \xc5\xbeogo v gol, zaradi \xc4\x8desar Liverpool ve\xc4\x8dino drugih pol\xc4\x8dasov igra proti Kopu. Tribuno so prenovili in zmanj\xc5\xa1ali zaradi varnostnih razlogov po tragediji na \xc5\xa1tadionu Hillsborough, tako da sedaj lahko sprejme \xe2\x80\x9cle\xe2\x80\x9d okoli 12,390 gledalcev._NEWLINE_Nasproti Kopa je tribuna, ki se imenuje Anfield Road, ki je najnovej\xc5\xa1a tribuna na Anfieldu, saj je bila prenovljena leta 1998 in lahko sprejme okoli 9000 (9074) gledalcev. Drugi dve tribunu sta Main stand (12,227) in Centenary stand (11,762). Main stand (ali glavna tribuna) je najstarej\xc5\xa1i del \xc5\xa1tadiona, saj je ostal nedotaknjen od leta 1973. Pod tribuno so sla\xc4\x8dilnice doma\xc4\x8dih in gostujo\xc4\x8dih nogometa\xc5\xa1ev, na sredini tribun pa so direktorjeve pisarne in razko\xc5\xa1ne sobe, v katerih se da gledati tekme (kot VIP gost seveda)._NEWLINE_Tribuna Centenary Stand je bila prej poznana kot Kemlyn Road, vendar so jo po prenovi leta 1992 ozna\xc4\x8dili za \xe2\x80\x9ccentenary\xe2\x80\x9d. Zaradi prenove so hi\xc5\xa1e na Kemlyn Roadu podrli, sam naslov pa ne obstaja ve\xc4\x8d._NEWLINE_Anfield, sode\xc4\x8d po straneh na uradnih straneh UEFE, sprejme 45,362 gledalcev in je ozna\xc4\x8den s \xc5\xa1tirimi zvezdicami (pet zvezdic ima lahko samo \xc5\xa1tadion, ki ima ve\xc4\x8d kot 50,000 sedi\xc5\xa1\xc4\x8d)._NEWLINE_30, julija 2004 je mestni svet Liverpoola klubu dal zeleno lu\xc4\x8d za izgradnjo novega stadiona, ki bi na za\xc4\x8detku lahko sprejel do 61.000 gledalcev in je planiran le nekaj metrov stran od Anfielda v parku Stanley . Dela za stadion naj bi se \xc5\xbee za\xc4\x8dela maja 2007, stadion pa naj bi dokon\xc4\x8dali do poletja 2010. Kljub temu, da bi stadion sprejel okoli 15.000 gledalcev ve\xc4\x8d kot Anfield pa biv\xc5\xa1a lastnika, George Gillett in Tom Hicks, nista bila zadovoljna in sta hotela zgraditi stadion, ki naj bi sprejel ve\xc4\x8d kot 70.000 gledalcev. 25. julija sta izdala nove plane za stadion, ki naj bi se lahko raz\xc5\xa1iril na 78.000 sedi\xc5\xa1\xc4\x8d, prav tako pa naj bi bil obliki unikaten stadion in bi imel enega bolj zanimivih dizajnov. Do uresni\xc4\x8ditve teh na\xc4\x8drtov nikoli ni pri\xc5\xa1lo, saj je v oktobru 2010 klub prevzel gigant New England Sports Ventures, ki ima glede obstoje\xc4\x8dega in novega stadiona svoje na\xc4\x8drte.\n_START_SECTION_\nKlubska kultura\n_START_PARAGRAPH_\nPesem \xc2\xbbYou\xe2\x80\x99ll never walk alone\xc2\xab, ki je originalno iz mjuzikla Rodgersa in Hammersteina z naslovom Carousel in katero je slavno posnela Liverpoolova glasbena skupina Gerry & The Pacemakers, je himna nogometnega kluba Liverpool. Pesem pojejo navija\xc4\x8di vse od \xc5\xa1estdesetih let prej\xc5\xa1njega stoletja. Pesem pa pojejo tudi navija\xc4\x8di drugih klubov, najbolj znani v tem elementu pa so navija\xc4\x8di Celtica. Naslov pesmi je tudi nad Shanklyjevimi vrati na Anfieldu in v klubskem logotipu. Petje Liverpoolovih navija\xc4\x8dev te pesmi je v svoji pesmi Fearless vklju\xc4\x8dila tudi slavna skupina Pink Floyd. Druge popuarne pesmi, ki jih pojejo navija\xc4\x8di so \xe2\x80\x9cFields of Anfield Road\xe2\x80\x9d (na melodijo pesmi Fields of Athenry), \xe2\x80\x9cPoor Scouser Tommy\xe2\x80\x9d (prvi del na melodijo Red River Valleya, drugi del na melodijo The Sash) in \xe2\x80\x9cLiverbird upon my chest\xe2\x80\x9d (na melodijo Ballad of the Green Berets)._NEWLINE_Pod taktiriko trenutnega mened\xc5\xbeerja Rafaela Beniteza, je v klubu veliko ljudi \xc5\xa1panskega porekla, za\xc4\x8den\xc5\xa1i z mened\xc5\xbeerjem samim, trenerjem vratarjev Xavijem Valerom in fizioterapevtom Victorjem Salinasom._NEWLINE_Liverpool ima kar nekaj rivalov v angle\xc5\xa1ki ligi, najve\xc4\x8dji pa je nedvomno njihov mestni rival Everton, s katerim vsaj dvakrat na sezono odigra Merseyside derbi. Rivalstvo obstaja \xc5\xbee vse od samega za\xc4\x8detka nogometnega kluba Liverpool, torej od leta 1892. Karte za Merseyside derbije so po navadi razprodane \xc5\xbee ve\xc4\x8d let vnaprej in derbiji sami so po navadi zelo ostri in fizi\xc4\x8dni, v katerih ne manjka akcije in po navadi tudi rde\xc4\x8dih kartonov (Merseyside derbiji imajo ve\xc4\x8d rde\xc4\x8dih kartonov kot kateri koli drugi derbiji v zgodovini Premiershipa._NEWLINE_Prav tako je potrebno omeniti tudi rivalstvo s severozahodnimi sosedi, s klubom Manchester United. Oba kluba sta v preteklosti osvojila vse kar se je osvojiti dalo (Liverpool je dominiral v sedemdesetih in osemdesetih letih, medtem ko je Manchester United dominiral v devetdesetih in za\xc4\x8detku novega tiso\xc4\x8dletja), zato sta tudi najuspe\xc5\xa1nej\xc5\xa1a kluba v Angliji. Tekme med tema dvema nasprotnikoma so po navadi odigrane nekaj \xc4\x8dez poldne zaradi TV prenosov in tudi zaradi tega, da prepre\xc4\x8dijo morebitno alkoholiziranost obeh delov navija\xc4\x8dev. Film \xe2\x80\x9cThe 51st state\xe2\x80\x9d (znan tudi kot Formula 51 v Zdru\xc5\xbeenih dr\xc5\xbeavah Amerike) prikazuje sceno, kjer glavni junak Felix DeSouza, z Liverpoolovim dresom na sebi, vstopi v pub, kjer se zbirajo navija\xc4\x8di Manchester Uniteda. Prav tako pa se film odvija okoli derbija Liverpool-Manchester United, ki se naposled odigra na Anfieldu._NEWLINE_V zadnjih nekaj letih je Liverpoolov velik rival postal Chelsea, s katerim se Liverpool redno sre\xc4\x8duje._NEWLINE_11. julija 2007 je bilo potrjeno, da bo Liverpool dobil svoj TV program, LFC TV, ki bo sodeloval z irskim TV podjetjem Setanta, ki ima na svojih kanalih \xc5\xbee Rangers TV in Celtic TV._NEWLINE_Ve\xc4\x8d let v Liverpoolu tudi velja bojkot angle\xc5\xa1kega tabloida the Sun, ki je objavil neresnice o dogodkih na \xc5\xa1tadionu ob tragediji Hillsborough kjer so zapisali, da so Liverpoolovi navija\xc4\x8di kradli mrtvim, urinirali po policajih,... Zaradi \xc4\x8desar \xc5\xa1e danes v Liverpoolu bojkotirajo ta tabloid (tako na rde\xc4\x8di, kot tudi na modri strani)."